  Туспуктэм: t.me (Ярослав Семенов) Анжелика Тихонова корреспондент Удмуртиын ӵыпетъёсты рос-прос тупатъяны кутскизы. 2022-тӥ арын ужъёсты ньыль ёросъёсын нуозы. Со сярысь элькун тӧролэн но кивалтэтлэн пресс-службазы ивортӥз. Лэсьтӥськисьёс Дэри ёросысь Пероггуртысь Пироговка шурысь, Вавож ёросысь Брызгал гуртысь Сьӧдмурчи шурысь, Можга ёросысь Пудга черкогуртысь Сюгийыл шурысь но Сюмси черкогуртысь Сюмси шурысь ӵыпетъёсты быдэсак выльдозы. « Удмуртиын ӵыпетъёсты рос-прос тупатъян ужъёс федерал, улосвыл но интыысь коньдэтъёс чотын нуисько. 2022-тӥ арын со понна 188 миллион манетлэсь трос коньдон висъямын луоз. Со тыметъёс котырын улӥсь 1,5 сюрслэсь трос адямиослы кышкытлыктэм югдур кылдытыны, тудву кошкон вакытэ автомобиль но чугун сюресъёсты утьыны луонлык сётоз » Ярослав Семёнов, Удмуртиысь кивалтэтлэн тӧроез Нырысь ик Пероггуртысь ӵыпетэз тупатъяны кутскизы. Со 1980-тӥ арын пуктэмын но 40 ар ӵоже одӥг пол но рос-прос тупатъямын ӧй вал. Али тыметысь ву лэземын ини. Азьланяз лэсьтӥськисьёс, ӵектослэн куронъёсызъя, ӵыпет интые ватсаса сюй кисьтозы, бамъёсысьтыз писпуосты но куакъёсты утялтозы, вылӥ откосэзлэсь куашкам интыоссэ тупатъялозы но улӥ откоссэ тупатъялозы. Озьы ик ву кошкон люкетъёссэс тупатъялозы, кортлэсь ворсэтъёссэ, жуг-жагез кутӥсь решёткаослэсь сеткаоссэ воштозы. Со сяна, ӵыпетэз йӧлэсь утись сооружениез выльдозы. Тодэ вайытом, 2022-тӥ арын Удмуртиын куашкан калэ вуэм вить выжъёсты тупатъялозы. Тегъёс: Удмуртия шуръёс тупатъянужъёс ЯрославСемёнов  